Rema 1000 rasjonerer: – Alt var borte
«Max 3 per kunde» står det på flere av butikkens varer. Den fjerde må kunden betale full pris for. Påskepriskrigen mellom lavpriskjedene er i full gang, men det er ikke bare prisen på Kvikk Lunsj, appelsiner, påskeskum og marsipan som er kraftig satt ned. Også enkelte tørrvarer og varer i kjøttdisken og ostedisken er blitt billigere.  Nå har Rema 1000 begynt å begrense hvor mange varer kundene får til tilbudspris. Det var Nettavisen som først omtalte Rema 1000s rasjonering. VG stilte dagligvarekjeden en rekke spørsmål onsdag kveld, blant annet hvorfor de har innført tiltaket.  – Rema 1000 skal være billigst på dagligvare i landet og derfor har noen varer fått svært lave priser nå før påske, svarer innkjøpsdirektør i Rema 1000 Line Aarnes i en e-post til VG.  – Vi har derfor innført maksbegrensning per handel på noen svært populære varer fordi vi ønsker at alle våre kunder skal kunne nyte godt av dette, legger hun til.  Tidligere denne uken omtalte VG priskrigen på påskesnop. Få oversikt her: Rema-Aarnes forklarer at rasjoneringen blant annet gjelder lettrømme og egg.  – Hva bruker nordmenn rømme til i påsken?  – Rømme er nok en del av det mange har som basisprodukt og derfor inngår det i handlekurven også til påske, svarer Aarnes.  Studentene Madeline Bramah (20) og Nora Rønning (19) satt på lesesal onsdag kveld da de tilfeldigvis kom over en video på TikTok med tips om billige matvarer.  Når VG møter dem står Rønning med butikkens tre siste pakker av marsipanpølser, som også var markert med maksbegrensingen.  – Vi må kose oss. Men det var ikke veldig mye igjen. Kun tre pakker, sier Bramah, som også hadde bemerket seg at prisen på rømme var på knappe seks kroner.  – Jeg sto og vurderte om jeg kan fryse rømme. Rønning ble derimot fristet av billig potetgull:  – Men det var utsolgt. Folk kom før oss, og alt var borte.  Foreløpig ingen trendsetter Vanligvis følger lavpriskjedene hverandre som skygger. Men ingen regel uten unntak: Hverken Coop eller Kiwi følger etter Rema 1000 denne gang. Foreløpig, i hvert fall. – Det er et råkjør på pris nå, og de siste dagene har det vært tusenvis av prisendringer. Vi ønsker så godt det lar seg gjøre å unngå begrensninger, sier Kristine Aakvaag Arvin, kommunikasjonsdirektør i Kiwi. Hun lover at dersom det likevel blir rasjoneringstiltak, vil det uansett ikke bli aktuelt å innføre en høyere pris på eksempelvis tredje eller fjerde vare. – Hos oss får man alltid samme, lave pris, uansett antall, understreker Arvin. Heller ikke Coop har vurdert rasjoneringstiltak per nå, opplyser kommunikasjonsdirektør Harald Kristiansen. – Vi håper å unngå det, skriver han i en tekstmelding til VG. Egg-krise avverget? På spørsmål om hvilke varer de eventuelt frykter å gå tom for, er svaret det samme fra både Coop og Kiwi: Egg. Bransjen har nemlig fryktet at det hele skal gå den veien høna sparker – og har etterlyst umiddelbare grep fra markedsregulatoren Nortura.  – Men leverandøren har sagt at det skal være nok egg til påske om alle handler normalt, beroliger Kiwi-Arvin. Coop-Kristiansen stemmer i: – Nortura sier det er nok egg, så vi stoler på det. For et år siden var situasjonen helt motsatt: Da var det overskudd på 2600 tonn og bønder fikk betalt per høne som ikke verpet. 
Rema 1000 har innført en grense på maks tre tilbudsvarer per kunde for å sikre at det skal være nok til alle. Coop og Kiwi har ikke fulgt etter med rasjonering – og ønsker å unngå det.  Det har vært bekymring for mangel på egg, men Nortura forsikrer at det er nok hvis alle handler som normalt.